《秋日有怀王碧云》
清代·金逸

落尽芙蓉景物非，妆台晏起思依依。雨深别馆虫声急，月冷吴江雁到稀。

病畏新寒张晓幔，瘦拈旧线改秋衣。生涯近日君知否，一缕炉香息众机。

作者简介：清江苏长洲人，字纤纤，一字仙仙。诸生陈基(竹士)妻。师事袁枚。工诗。诗人郭麟见其作品，以为得未曾有。二十五岁卒。有《瘦吟楼诗草》。